SKRIFTLIG FORESPØRGSEL E-1933/02

af Dorette Corbey (PSE) til Kommissionen

(3. juli 2002)

Om: Det hurtige varslingssystems virksomhed i tilfælde af nitrofenforurening

I maj 2002 blev det kendt, at der i Tyskland var blevet fundet nitrofen i korn og dermed i fabriksfremstillet fjerkræfoder, et ukrudtsbekæmpelsesmiddel, som er forbudt i EU. Ifølge forordning EF nr. 178/2002 om fastsættelse af de generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1) bør en medlemsstat straks underrette Kommissionen om, at der foreligger en alvorlig direkte eller indirekte sundhedsrisiko for mennesker på grund af fødevarer eller foder, en oplysning som denne direkte videregiver til medlemmerne af netværket. I den belgiske presse forlød det imidlertid, at Tyskland kun har underrettet Kommissionen og de medlemsstater, der er berørt af sagen, og at de øvrige medlemsstater har fået utilstrækkelige oplysninger (De Morgen, 15. juni 2002). I skrivelsen fra den nederlandske minister til andetkammeret af 30. maj 2002 (Kamerstuk 26991, nr. 67) tales der ikke om den rolle, som det hurtige varslingssystem spiller ved udbredelsen af oplysninger om nitrofenforurening. I skrivelsen meddeles, at informationen kom fra de tyske myndigheder.

1. Kan Kommissionen bekræfte, at det hurtige varslingssystem har virket ved formidling af oplysninger om nitrofenforurening i Tyskland?

2. Hvordan bedømmer Kommissionen det hurtige varslingssystems effektivitet?

3. Hvis det hurtige varslingssystem ikke har fungeret tilfredsstillende, kan Kommissionen så oplyse, hvad dette skyldtes, og hvilke forbedringsforanstaltninger den agter at træffe på dette område?

4. Er Kommissionen enig med mig i, at tillid til de europæiske bestemmelser og procedurer om fødevaresikkerhed er væsentligt, og at en god kommunikation inden for EU er vigtig? Kan Kommissionen oplyse, på hvilken måde den har udformet denne meddelelse?

(1) EFT L 31 af 1.2.2002, s. 1.

Svar afgivet på Kommissionens vegne af David Byrne

(1. august 2002)

Kommissionen kan bekræfte, at det hurtige varslingssystem for fødevarer og foder, som blev oprettet ved Europa-Parlamentets og Rådets forordning (EF) nr. 178/2002 om fastsættelse af de generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed blev anvendt til at underrette medlemmerne af netværket om nitrofenforurening i fødevare- og foderkæden. Kommissionen mener, at udvekslingen af oplysninger gennem dette system fungerer godt. Systemets effektivitet afhænger dog af de oplysninger, som indsendes

af netværkets medlemmer. Derfor minder Kommissionen regelmæssigt medlemsstaterne om, at systemets effektivitet afhænger af, at der i tide indsendes oplysninger, som er så detaljerede og fuldstændige som muligt.

Den stigende interesse fra tredjelandes side viser, at fødevarekontrolmyndigheder i hele verden har en positiv opfattelse af det hurtige varslingssystem for fødevarer og foder.

Kommissionen er enig med det ærede medlem i, at tillid til bestemmelserne og procedurerne vedrørende fødevaresikkerhed er af væsentlig betydning. I det særlige tilfælde vedrørende nitrofenforurening har Kommissionen konsekvent reageret på alle forespørgsler fra medierne, udstedt en pressemeddelelse og offentliggjort oplysninger på webstedet for Generaldirektoratet for Sundhed og Forbrugerbeskyttelse.